钦定古今图书集成/明伦汇编/官常典/第779卷 > 范绍
## 钦定古今图书集成/明伦汇编/官常典/第779卷 > 范绍

按《魏书》本传：“绍字始孙，敦煌龙勒人。少而聪敏。年十
二，父命就学，师事崔光，以父忧废业。母又诫之曰：‘汝
父卒日，令汝远就崔生，希有成立。今已过期，宜遵成
命’。绍还赴学。太和初，充太学生，转算生，颇涉经史。十
六年，高祖选为门下通事令史，迁录事，令掌奏文集。
高祖善之。又为侍中李冲、黄门崔光所知，出内文奏”，
多以委之。高祖曾谓近臣曰：“崔光从容，范绍之力。”稍
迁强弩将军、积弩将军、公车令，加给事中，迁羽林监。
扬州刺史。任城王澄请征锺离，敕绍诣寿春，共量进
止。澄曰：“须兵十万，往还百日。涡阳、锺离、广陵、庐江，欲
数道俱进，但粮仗军资，须朝廷速遣。”绍曰：“计十万之
众，往还百日，须粮百日。顷秋以向末，方欲征召，兵仗
可集，恐粮难至。有兵无粮，何以克敌？愿王善思，为社
稷深虑。”澄沈思良久曰：“实如卿言。”使还，具以状闻。后
澄遂征锺离，无功而返。寻除长兼奉车都尉，转右都
水使者，录事如故。丁母忧去职。值义阳初复，起绍除
宁远将军、郢州龙骧府长史，带义阳太守。其年冬，使
还都，值朝廷有南讨之计，发河北数州田兵二万五
千人，通缘淮戍兵合五万馀人，广开屯田。八座奏绍
为西道六州营田大使，加步兵校尉。绍勤于劝课，频
岁大获。又诏绍诣锺离，与都督、中山王英论攻锺离
形势。英固言必克，绍观其城隍防守，恐不可陷，劝令
班师。英不从。绍还，具以状闻。俄而英败。诏以徐、豫二
境，民稀土旷，令绍量度处所，更立一州。绍以谯城形
要之所，置州为便，遂立南兖。入为主衣都统，加中坚
将军，转前军将军。追赏营田之勤，拜游击将军，迁龙骧将军、太府少卿，都统如故。转长兼太府卿。绍量功
节用，甄烦就简，凡有赐给，千匹以上，皆别覆奏，然后
出之。灵太后嘉其用心，敕“绍每月入见，诸”有益国利
民之事，皆令面陈。出除安北将军、并州刺史。清慎守
法，颇得民和。值山胡来寇，不能击，以此损其声望。复
入为太常卿。庄帝初，遇害河阴。